Kökény (település)

Kökény () település Baranya vármegyében, a Pécsi járásban.

Fekvése 
Pécstől délre fekszik, erdők között, a Malomvölgyi-tó közelében, dombos vidéken. A megyeszékhelyet leszámítva négy települési szomszédja van – délkelet felől Pogány, dél felől Szalánta, délnyugat felől Szilvás, északnyugat felől pedig Keszü –, de Keszüt kivéve mindegyiktől aránylag jelentős, 5~8 kilométeres távolság választja el.

Megközelítése 
Zsáktelepülésnek tekinthető, mert közúton csak egy útvonalon érhető el, az 5826-os útból kiágazó 58 146-os számú mellékúton.

Története 
Évezredek óta lakott hely, a község mai helyén az újkőkor késői szakaszában a lengyeli kultúra népe élt. Ettől kezdve folyamatosan voltak lakói. A régészek római kori település nyomaira is bukkantak. Az 1332-1335 közötti pápai tizedjegyzékben olvasható először a neve Küke, illetve Koke alakban. Az 1546-os szandzsáki összeírásban Kőke alakban szerepel a falu neve.

Az 1845. évi adólajtsrom Teremhegy (ma a Harkánytól északnyugatra lévő Terehegy) szomszédjául jelölte. Egy 1773-ból származó okirat, már Kökény néven említi. A török megszállás végén horvát falu volt, lakói között ma is jelentős számban megtalálhatók a horvátok. A magyar lakosság a múlt század második felében jelent meg, a magyar családok akkor elsősorban a falu külterületén telepedtek le. A század utolsó harmadában néhány német család is beköltözött a faluba.

2001-ben lakosságának még 22,1%-a vallotta magát horvát nemzetiségűnek, de 2011-ben már csak 21,5%.

2006. október 21-én Kökény nyerte el a zágrábi Anyaországon Kívüli Horvátok Intézete (MATIS) "Leg Falu" díját (Najselo). Az aktív nemzetiségi élet, az anyanyelvi kultúra és hagyományok ápolásának kijáró díjat 1996-ban alapították, és minden évben kiosztják. Kökényben az ünnepi tizedik alkalommal az intézet vezetője, Katarina Fuček adta át a díjat.

Közélete

Polgármesterei 
 1990–1994: Standovár János (független)
 1994–1998: Standovár János (független)
 1998–2002: Grisnik János (független)
 2002–2006: Grisnik János (független)
 2006–2010: Grisnik János (független)
 2010–2014: Farkas Róbert (független)
 2014–2019: Farkas Róbert (független)
 2019-től: Máli Julia (független)

Népesség 
A település népességének változása:

A 2011-es népszámlálás során a lakosok 86,9%-a magyarnak, 0,5% cigánynak, 21,5% horvátnak, 0,6% lengyelnek, 3,7% németnek, 0,2% szerbnek, 0,2% szlováknak mondta magát (12,5% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 56%, református 3,7%, evangélikus 0,2%, felekezeten kívüli 12,7% (25,5% nem nyilatkozott).

Nevezetességei 

A község műemléki védelem alatt álló katolikus kápolnáját 1767-ben Szent Kereszt tiszteletére építették. 1810-ben részben átalakították. Új templomukat 1989-ben adták át rendeltetésének.

Közelében található az ismert és kedvelt pihenőövezet, a Malomvölgyi-tó.

Kultúra 
A községben működik a Matusek Lászlóról elnevezett vegyeskar, célja a horvát hagyományok megőrzése.

A faluban nevelkedett Grisnik Petra színésznő.

Jegyzetek

Források

További információk 
 Kökényi hírek
 Kökény térkép 
 Pesti János (szerk.): Baranya megye földrajzi nevei I. - Baranya monográfiai sorozat (Pécs, 1982)

Kapcsolódó szócikkek 

Baranya megye települései
Baranya vármegye települései